Sagredo: “Paterna ha de tancar la vergonya d’una Zona Franca que ha dilapidat més de 420.000 euros de diners públics”
10/08/2015

# Sagredo: “Paterna ha de tancar la vergonya d’una Zona Franca que ha dilapidat més de 420.000 euros de diners públics”

10.08.2015

L’alcalde de Paterna anuncia que el pròxim dia 20 d’agost “la Comissió d’Investigació tornarà a reunir-se per a donar carpetada a este projecte ruïnós que només ha portat gastos i malbaratament”

L’alcalde de Paterna, Juan Antonio Sagredo, ha defés que el municipi “ha de tancar la vergonya d’una Zona Franca que ha dilapidat més de 420.000 euros de diners públics”. I ha anunciat que el pròxim 20 d’agost “la Comissió d’Investigació, creada a proposta de l’Executiu local, tornarà a reunir-se per a donar carpetada a este projecte ruïnós que només ha portat gastos i malbaratament”.

D’esta manera s’ha pronunciat per a valorar el contingut de les 105 factures que l’Ajuntament de Paterna ha penjat en la pàgina web municipal www.paterna.es i en les que hi ha gastos tan diversos com 1.474,46 pel treball d’un model, 948,64 euros en vestuari, o 100,44 euros en la compra d’una bandera de la República Popular de Xina.

El primer edil ha criticat “la vergonya de saber que es van gastar quasi 1.500 euros en un model dia i mig, o més de 9.000 euros en una traducció al xinés i a l’anglés”. Uns gastos “sense cap dubte desmesurat i fora del preu habitual de mercat”, ha denunciat l’Alcalde.

Juan Antonio Sagredo ha explicat que “les 105 factures s’han penjat en la pàgina web municipal perquè tots els veïns i veïnes de Paterna tenen dret a saber en què s’ha gastat fins a l’últim cèntim dels seus impostos”. “Este Govern municipal –ha continuat- farà de la Transparència un dels pilars de la seua gestió, i això inclou donar a conéixer en què s’ha gastat o es van a gastar els diners públics”.

L’alcalde de Paterna ha assegurat que “no hi haurà més diners per a la Zona Franca perquè és un projecte virtual, inexistent i fracassat”. A més ha recordat que “a excepció del PP, tots els partits han pressionat per a descartar este projecte”, pel que ha dit no entendre “per què encara no hem aprovat unes conclusions en què tots estem d’acord”.